Universitat de Lleida

La Universitat de Lleida (UdL) és una universitat pública ubicada a la ciutat de Lleida. Es tracta de la universitat més antiga tant de Catalunya com de la desapareguda Corona d'Aragó, i és una de les més antigues d'Europa. Forma part del Campus d'Excel·lència Internacional Iberus. També és membre de la Xarxa Vives d'Universitats i participà en el projecte Cultur Pro (Llengua i Cultura Professional). L'any 2021 fou qualificada per Times Higher Education amb llur rànquing Times Higher Education’s Impact 2021 com la segona millor universitat de Catalunya i la setzena del món respecte a la qualitat de la docència.

Història 

Els orígens de la Universitat de Lleida es troben en l'antic Estudi General de Lleida, creat l'1 de setembre 1300, mitjançant el privilegi fundacional atorgat pel rei Jaume II a petició dels estaments municipals. Prèviament, i a sol·licitud del rei, el papa Bonifaci VIII havia atorgat, l'1 d'abril de 1297, la butlla que aprovava la creació d'un Estudi General a les terres del rei d'Aragó.

La incorporació de Lleida al món universitari en les darreries del  va implicar l'arribada d'estudiants dels territoris de la Corona d'Aragó i d'altres, així com de tota una població vinculada a les noves possibilitats culturals i econòmiques del nou centre: increment del comerç i la manufactura, especialment d'aquells oficis relacionats amb el món del pergamí, el paper i el llibre. Així mateix, la Universitat convertia la ciutat en centre d'intercanvis i difusió de les idees i els avenços científics. D'altra banda, estudiants i professors formaven una comunitat dotada d'un barri específic amb llocs emblemàtics per a les celebracions solemnes com ara la Catedral o l'església de Sant Martí, i distingida amb beneficis tributaris, immunitats i privilegis diversos.

L'Estudi General entrà en un període de declivi important, a mitjan , producte, entre altres causes, de les guerres entre França i Espanya; una decadència que continuaria fins al regnat de Felip V, ja al . En aquesta època, i un cop finalitzada la Guerra de Successió, els reformadors borbònics decidiren implantar un nou model d'Universitat. L'11 de maig de 1717, es fundà a Cervera, en agraïment al suport ofert per aquesta ciutat emplaçada a uns 70 km a l'est de Lleida, un nou centre universitari que unificava i, per tant, tancava la resta de centres del Principat de Catalunya. Pel que fa a l'Estudi General de Lleida, una Reial Cèdula del 9 d'octubre n'ordenava el tancament definitiu, després de 417 anys de perllongada existència. Finia, així, la primera etapa de vida de la Universitat catalana que ha desenvolupat l'activitat acadèmica durant un període més llarg.

El 12 de desembre de 1991, el Parlament de Catalunya aprovà la Llei de creació de la Universitat de Lleida. La institució es constituïa a partir de tots els estudis universitaris de la ciutat de Lleida. El Dr. Víctor Siurana Zaragoza en fou President (DOGC 1750) de la Comissió Gestora fins a l'elecció del Dr. Jaume Porta Casanellas com a rector en maig de 1993. El procés de constitució de la Universitat va concloure amb l'aprovació, pel Claustre Constituent, dels Estatuts de la Universitat de Lleida, el 27 d'octubre de 1994.

Després del rector Jaume Porta Casanellas (1993-2003), la UdL ha tingut com a rectors el Dr. Joan Viñas Salas (2003-2011), el Dr. Roberto Fernández Díaz (2011-2019), i el Dr. Jaume Puy Llorens (2019-).

Campus

Campus de Cappont

Facultat de Dret, Economia i Turisme 
La Facultat de Dret, Economia i Turisme, és un dels centres de més tradició de la Universitat de Lleida i amb major nombre d'estudiantat, més de mil cinc-cents. Lleida com a ciutat universitària va ser concebuda a final del , però es va interrompre per motius històrics i fins al 1968 no s'hi van tornar a impartir els estudis de Dret. Fins a l'any 1986 no es va autoritzar creat la Facultat que avui dia coneixem com a Facultat de Dret de l'Estudi General de Lleida, la qual estava sota dependència de la Universitat de Barcelona. Un any més tard es van incorporar els estudis d'Empresa o Ciències Empresarials. Finalment, l'any 1991, el dia 12 de desembre concretament, es crearia la Facultat de Dret i Economia de la Universitat de Lleida.

En els seus inicis tan sols s'hi impartien estudis de la llicenciatura en Dret i de la diplomatura de Ciències Empresarials, a poc a poc es van incorporar altres titulacions com ara les llicenciatures en Administració i Direcció d'Empreses (incorporada al 1995) i la llicenciatura de Ciències del Treball (incorporada al 2004). El curs acadèmic 2009-2010 porta el Grau en Dret i el Grau en ADE, un any després, al curs 2010-2011 es comencen a impartir els estudis en el Grau de Turisme. Quant als postgraus des del curs 2009-2010 hi ha el Màster Interuniversitari en Sistema de Justícia Penal i a partir del curs 2010-2011 el Màster Universitari en Comptabilitat, Auditoria i Control de Gestió.

Durant el curs 2012-2013 ampliem tota l'oferta de màsters amb el Màster Oficial en Ciències Jurídiques i en el curs 2013-2014 el Màster Oficial en Advocacia. El curs 2015-2016 l'oferta ha estat ampliada amb el Màster Oficial en Gestió Administrativa, el Màster Oficial en Estudis de Gènere i Gestió de Polítiques d'Igualtat i el Màster en Màrqueting de Mitjans Socials.

 Escola Politècnica Superior.
 Facultat d'Educació, Psicologia i Treball Social.

Campus d'Igualada 
 Escola Politècnica Superior.
 Facultat de Dret, Economia i Turisme
 Facultat d'Infermeria i Fisioteràpia.
 Facultat de Medicina.

Campus de l'ETSEA 
 Escola Tècnica Superior d'Enginyeria Agrària (ETSEA).

Campus del Rectorat 
 Facultat de Lletres.

Campus de Ciències de la Salut 
 Facultat de Medicina.
 Facultat d'Infermeria i Fisioteràpia.

Campus de la Caparrella 
Amb centres adscrits a la UdL:
 Institut Nacional d'Educació Física de Catalunya - INEFC.
 Escola Universitària de Relacions Laborals.
 Escola Universitària de Turisme Terres de Lleida.

Parc Científic i Tecnològic Agroalimentari de Lleida - PCiTAL 
 Consorci format per la UdL i l'Ajuntament de Lleida amb l'objecte de promoure les activitats d'R+D+I conjuntes Universitat-Empresa i la creació de noves empreses basades en el coneixement.

Vegeu també 
 Institut de Recerca Biomèdica de Lleida
 Parc Científic i Tecnològic Agroalimentari de Lleida
 Arborètum de Lleida

Referències

Enllaços externs 

 Pàgina oficial de la Universitat de Lleida